Rizah Štetić

**Rizah Štetić** (11. oktobar 1908 – 26. juni 1974) jest bosanskohercegovački slikar i grafičar.

## Biografija 
Od 1916. – 1924. godine pohađa osnovnu i nižu gimnaziju (gimnaziju zajedno sa Ismetom Mujezinovićem, koji ga je prema vlastitim riječima "zarazio" slikanjem) u Brčkom. Godine 1928. upisuje se na Kraljevsku akademiju na umjetnost i obrt u Zagrebu, gdje diplomira 1932. godine. 1946. godine studijski boravi u Pragu na Akademiji primjenjenih umjetnosti, 1955. u Parizu. 1965. godine studijski boravi u Belgiji i Holandiji.

1946. godine postavljen je za direktora Državne škole za umjetne zanate u Sarajevu, na kojoj funkciji ostaje do 1950. godine. Te godine je premješten za profesora slikarstva u Državnoj školi za likovnu umjetnost, gdje predaje do 1957. godine. Od 1957. godine do penzionisanja bio je direktor srednje škole za primjenjenu umjetnost. 1972. godine odlazi u penziju.

Predsjednik je ULUBiH-a 1954/55. godine. 

Godine 1975. u Brčkom je otvorena galerija „Rizah Štetić“.

## Djela 
1940. godine izdaje svoju jedinu grafičku mapu linoreza „Bosna“ u Slavonskom Brodu. Poslije izlaska ove mape Štetić je iz svog programa gotovo isključio grafički izraz. U svojim grafičkim listovima predstavlja obespravljene slojeve društva, nejake starce koji obavljaju teške poslove, iskrivljenih i od tereta deformisanih tijela, izobličena lica prosjaka, djece, njihovu bol i patnju. 

Štetić je u našoj historiji umjetnosti ostao ponajviše obilježen kao slikar pejzaža, snažnog kolorita. Kroz mnogobrojne pejzaže, pretežno bosanke predjele, mrtve prirode i poneke portrete Štetićev slikarski opus je utemeljen na realističkoj školi evropskih umjetnosti dodajući im oznake zavičajne i vlastite umjetnosti.

Štetić je radio i zidnu dekoraciju u kapelama sarajevskog groblja Bare i mozaičku dekoraciju u fontani Partizanskog spomen groblja u Brčkom.
* 
* *Seoska mahala 
* Žetva
* Brčko sa okolinom
* Sarajevo i okolina
* Seosko dvorište
* Prosjak Ibro 
* Portret supruge*

## Izložbe 
Izdvojena hronologija samostalnih i kolektivnih izložbi
* 
* 1932. - prva samostalna izložba, Brčko
* 1933. – izlaže sa Antom Abramovićem, Brčko
* 1936-1938. – izlaže na nekoliko kolektivnih izložbi u Beogradu
* 1939. – samostalna izložba u Slavonskom Brodu
* 1940. - izlaže sa Antom Abramovićem, Slavonski Brod
* 1940. – sudjeluje na izložbi „Naše selo“ koju priređuje Collegium Artisticum, Sarajevo
* 1953. – učestvuje na izložbi „Pola vijeka jugoslavenskog slikarstva“, Zagreb, Ljubljana, Beograd 
* 1955. – prva samostalna izložba u Sarajevu u Umjetničkom paviljonu.
* 1960. – druga samostalna izložba u Sarajevu
* 1961. – samostalne izložbe u Maglaju, Doboju, Zenici
* 1963. - samostalna izložba, Brčko
* 1964. - samostalna izložba, Tuzla
* 1965. - samostalna izložba, Sarajevo
* 1968. - samostalna izložba, Brčko
* 1969. - samostalna izložba, Zenica

## Nagrade 
* 1948-1949. – dobija republičku nagradu za slikarstvo
* 1960. – odlikovan je ordenom rada II stepena
* 1965. – dobija Plaketu grada Sarajeva, 27. Julsku nagradu SRBiH i Orden zasluga za narod sa srebrnim zrakama

## Literatura 
- Rizah Štetić - Retrospektiva 1991. Umjetnička galerija Bosne i Hercegovine 

## Vanjski linkovi 
* RIZAH ŠTETIĆ "MALA RETROSPEKTIVA" - Gradska galerija Bihač

Kategorija:Bosanskohercegovački umjetnici
Kategorija:Bosanskohercegovački slikari
Kategorija:Rođeni 1908.
Kategorija:Umrli 1974.
Kategorija:Jugoslavenski umjetnici
Kategorija:Jugoslavenski slikari
Kategorija:Biografije, Brčko